b"\n_START_ARTICLE_\nSelva d'Irati\n_START_SECTION_\nSituaci\xc3\xb3\n_START_PARAGRAPH_\nEs troba en la vall que formen el riu Irati i els seus afluents (Egurgio, Arrantzariena, Kakolla i Txangoa), envoltada de muntanyes com les d'Orhi (2.021 m), Escaliers-Harsudurra (1.472 m), Okabe (1.456 m), Urkulu (1.424 m), Ortzanzurieta (1.570 m) i Abodi (1.537 m), i en gran part entre les valls d'Aezkoa i Salazar._NEWLINE_S'hi accedeix per l'oest a trav\xc3\xa9s d'Orbaizeta, i per l'est pel municipi d'Otsagabia.\n_START_SECTION_\nHist\xc3\xb2ria\n_START_PARAGRAPH_\nLa zona, que \xc3\xa9s fronterera entre l'estat espanyol i el franc\xc3\xa8s, va comen\xc3\xa7ar a estar en litigi a partir del segle XVIII. El 1856, pel tractat dels L\xc3\xadmits, tota la vall va ser adjudicada a Espanya, incl\xc3\xb2s l'anomenat per ra\xc3\xb3 del litigi monte de la Cuesti\xc3\xb3n, on ara hi ha unes 20 hect\xc3\xa0rees de bosc verge amb arbres enormes que no s'han tallat mai (reserva de Lizardoia). Donat l'\xc3\xbas militar de les talles, es va atorgar a l'estat per part dels propietaris sense demanar cap contraprestaci\xc3\xb3 econ\xc3\xb2mica.\n_START_SECTION_\nFauna i flora\n_START_PARAGRAPH_\nLes precipitacions anuals superen els 1.500 litres i el clima \xc3\xa9s de muntanya mitjana. La superf\xc3\xadcie de bosc \xc3\xa9s d'unes 12.400 hect\xc3\xa0rees. Les esp\xc3\xa8cies arb\xc3\xb2ries m\xc3\xa9s representatives s\xc3\xb3n el faig i l'avet blanc, que troben unes condicions \xc3\xb2ptimes de creixement i van ser intensament explotades (sobretot els avets) per fer vaixells de l'armada espanyola. Tamb\xc3\xa9 hi ha rouredes (Quercus petrae) com les de Tristuibartea i Aritztoki._NEWLINE_Respecte a la fauna, fins a mitjan segle XIX existien l'\xc3\xb3s, el llop i el c\xc3\xa9rvol i nom\xc3\xa9s aquest darrer va ser reintrodu\xc3\xaft el 1957. Actualment hi ha voltors negres (Gys fulvus)._NEWLINE_Aquest indret \xc3\xa9s un dels lloc de m\xc3\xa9s inter\xc3\xa8s tur\xc3\xadstic de Navarra; si s'accedeix amb cotxe, cal tenir en compte que l'aparcament no t\xc3\xa9 ni de bon tros capacitat suficient i la filera de cotxes aparcats a la vora dels camins forestals \xc3\xa9s molt llarga."